Hardap-krane effens oop - Landbou - Republikein
Tuesday, February 25th, 05:15:28
Hardap-krane effens oop
Elvira Hattingh - Boere op die Hardapskema kan oor die volgende sewe dae toegang tot 1 Mm³ (miljoen kubieke meter) water vir besproeiingsdoeleindes kry.
Mnr. Dawie de Klerk, ’n besproeiingsboer op die Hardapskema en ondervoorsitter van die Akkerbouprodusentevereniging (APV), het pas laat weet NamWater se uitvoerende hoof, mnr. Abraham Nehemia, het toestemming hiervoor gegee.
Hiermee saam sal die voed van die besproeiingskanaal met water waarskynlik môreoggend begin.
De Klerk sê alle betrokke partye is reeds hiervan ingelig. Hy is tans saam met NamWater se instandhoudingspan besig met koördineringswerk vir die oopmaak van die kanaal.
“Hierdie is net betyds, anders sou daar beslis permanente skade aan ons gewasse gewees het,” het De Klerk gesê.
Dit volg nadat dié dam se besproeiingswater vir die eerste keer in die dam se geskiedenis op 27 Januarie toegedraai is toe die dam se vlak ’n rekordlaagte van 6,1% bereik het.
Sedert die afgelope Donderdag het die dam weer water ingekry en het die damvlak teen gister van 5,9% tot 6,8% gelig.